
Intrauterin retardáció okai és hatása az újszülöttek posztnatális adaptációjára

Bevezetés: Méhen belüli növekedési elmaradásról (IUGR) akkor beszélünk, ha a születési súly a gesztációs kornak megfelelő súly 10 percentilis értékénél alacsonyabb. A háttérben húzódó foetális, placentáris és maternális okok súlyos perinatális morbiditásokhoz, akár intrauterin elhaláshoz is vezethetnek. Fontos a korai antenatális diagnózis és követés, valamint a szülés optimális időpontjának megválasztása, ami a terhesség terminálását jelentheti.
Módszer: A PTE KK Szülészeti és Nőgyógyászati Klinikáján 2006 és 2012 között 11966 újszülött jött a világra, 5,7%-uk dysmaturus újszülöttként. Spontán megindult szülést követően 83,2%-uk jött a világra, 16,8%-uk pedig szülésindukciót követően született. Összehasonlítottuk ezen 2 csoport perinatális adatait, morbiditását és mortalitását. Az IUGR hátterének tisztázása céljából vizsgáltuk azokat az anyai és placentáris rizikótényezőket, melyek felelősek lehetnek a dysmaturitás kialakulásáért (pl. dohányzás, anyai életkor, szülészeti anamnézis). A konstitucionális ok (genetikailag determinált növekedési potenciál) szerepének tisztázása céljából elemeztük az anyák antropometriai adottságait is. A statisztai analízist kétmintás t-próba és Khi2-teszt segítségével végeztük. Eredményeinket p<0,05 értéknél tekintettük szignifikánsnak.
Eredmények: A gesztációs kor (37,7 vs 35,3 hét), születési súly (2270 vs 1780 g), 1 perces Apgar érték (8,6 vs 8,0) szignifikánsan alacsonyabbnak, míg az ápolási idő (10,7 vs 21,4 nap), a lélegeztetettek (8,3 vs 13,6%) és az O2 terápiában részesültek aránya (13,0 vs 26,9%), valamint a hypoglycaemia gyakorisága (20,8 vs 36,5%) szignifikánsan magasabbnak bizonyult az indukciós csoportban. A perinatális morbiditások közül az NRDS, BPD, NEC szignifikánsan gyakrabban érintették az indukciós csoport újszülöttjeit, mortalitásuk is magasabb volt (1,7 vs 3,5%). A rizikótényezők közül leggyakrabban a terhességek száma és az anamnézisben szereplő spontán és művi abortusz fordultak elő. A dysmaturus újszülöttet spontán világra hozó anyák szignifikánsan alacsonyabb termetűnek bizonyultak.
Konklúzió: Nagyon fontos a perinatális szövődmények által veszélyeztetett magzatok korai felismerése, hogy az újszülött optimális időpontban, minél kevesebb hypoxiás károsodást elszenvedve jöjjön a világra. Lényeges a konstitucionális okból kis súlyú újszülöttek elkülönítése is, hogy megelőzhető legyen a iatrogén koraszülés és annak káros következményei.



